**Ældreplejen skal totalrenoveres – sæt penge af på Finansloven for 2021**

Efter mange års besparelser og manglende prioritering af ældreplejen er situationen kritisk. Senest har TV2’s skjulte optagelser fra to danske plejehjem sat billeder på de uværdige forhold, som svækkede ældre til tider er udsat for. Der er bred enighed om, at tilfældene i dokumentaren langt fra er enestående og viser forhold og en kultur, som er hverdag for mange svækkede ældre på danske plejehjem såvel som i hjemmeplejen.

Der er også en bred erkendelse af behovet for en omfattende indsats.

Sundheds- og ældreministeren har derfor sammen med Ældre Sagen, KL og FOA indkaldt til Ældretopmøde, der skal være startskuddet til en totalrenovering af ældreplejen.

Men forandringerne kan ikke ske uden investeringer.

Derfor mener Ældre Sagen, at der skal afsættes penge til dette på Finansloven for 2021. Konkret foreslår vi, at der afsættes mindst 2½ mia. kr. i 2021 til indsatser vedrørende ældreplejen, så arbejdet kan komme i gang med det samme. For Else og de andre svækkede ældre, der er afhængige af hjælp, kan ikke vente længere.

Ældre Sagen har bud på fem konkrete initiativer, der vil kunne sættes i gang her og nu. Disse er:

* Flere hænder på plejehjem til faglig forsvarlig pleje, nærvær og rengøring
* Indfør social omsorg i hjemmeplejen
* Organisering af plejepersonalet i mindre teams
* Bedre vilkår for og inddragelse af pårørende
* Styrk det nationale tilsyn med plejehjem og ældrepleje

Én af grundpillerne i den danske velfærdsmodel er, at samfundet sikrer behandling, pleje og hjælp, hvis ens helbred svigter. Efter at have bidraget til samfundet gennem et langt liv, skal man kunne fortsætte med at leve i tryghed og med værdighed, også når helbredet svigter. Derfor er den aktuelle situation i ældreplejen både helt utilstedelig og uholdbar, da den truer tilliden til vores velfærdssamfund.

Problemerne i ældreplejen er både store og komplekse, og det vil kræve en massiv indsats at løse dem. Der skal tænkes nyt og sættes ind på mange forskellige områder for at få en løftet ældreplejen til et niveau, som er både værdigt og fremtidssikret, og som vi kan være tilfredse med som velfærdssamfund.

Topmødet forventes at føre til yderligere afklaring af behov og en plan for indsatsen. En helt specifik plan for udmøntningen af de 21/2 mia.kr. bør derfor også afvente topmødet. Men nedenfor følger uddybningen af Ældre Sagens forslag:

***Flere hænder til faglig forsvarlig pleje, rengøring og nærvær på plejehjem***

* **Ældre Sagen foreslår**, at kompetencer og bemanding på plejehjem forbedres ved at tilføre midler og samtidig forpligte kommunerne til at:
* tilknytte sundhedsfagligt personale til alle landets plejehjem med kompetencer inden for medicin og medicinhåndtering, sygdomsbehandling, hygiejne, palliation, tandpleje og træning/rehabilitering.
* ansætte hygiejne- og omsorgsmedarbejdere på plejehjemmene til at varetage øget behov for rengøring og til at tilbyde beboerne mere nærvær og flere aktiviteter. Det vil være muligt at ansætte ufaglærte medarbejdere, der gennem oplæring og kortere kursusforløb vil kunne varetage disse opgaver.

Der mangler hænder på danske plejehjem til at tage sig af opgaver, der er afgørende for beboernes helbred og trivsel.

Beboere på plejehjem er i langt overvejende grad stærkt svækkede mennesker, som oftest har flere sygdomme. En ordentlig pleje og behandling kræver, at de rette sundhedsfaglige kompetencer er til stede på plejehjemmene. Det er desværre ikke tilfældet i tilstrækkelig grad, hvilket betyder, at svækkede ældre i alt for mange tilfælde ikke får den behandling, de har brug for. Dermed udsættes de for smerter og ubehag i unødigt omfang, og i nogle tilfælde er resultatet alvorlige sygdomsforløb, der kan resultere i død.

Bemandingen på mange plejehjem er skåret helt ind til benet. Det betyder, at der ikke er meget tid til menneskelig kontakt og nærvær, som er helt afgørende for tryghed og livskvalitet hos de svækkede ældre. Yderligere mangler der hænder til at opretholde en tilfredsstillende hygiejne. Coronakrisen har vist, hvor vigtig god hygiejne er for at undgå sygdom, og de højere krav til rengøring bør fastholdes, hvilket kræver ekstra ressourcer.

Så der er brug for at tilføre plejehjemmene flere hænder. Men samtidig er ældreplejen udfordret af mangel på faglært arbejdskraft, og det begrænser mulighederne. Derfor må der tænkes nyt. Vi skal både fastholde og styrke fagligheden i ældreplejen, men også udnytte mulighederne for, at mennesker med andre kompetencer kan varetage udvalgte opgaver.

***Indfør social omsorg i hjemmeplejen***

En del hjemmehjælpsmodtagere kommer næsten ikke ud af eget hjem. Den manglende kontakt til livet uden for hjemmet såvel som frisk luft rammer disse ældre hårdt på livskvaliteten og kan være både stærkt invaliderende og medføre såvel psykiske som fysiske følgelidelser. Det skal være en ret at få hjælp til at kunne komme udenfor egen dør, hvis man ikke er i stand til det ved egen hjælp.

* **Ældre Sagen forslår derfor**, at social omsorg skrives ind som del af § 83 i serviceloven, så kommunerne forpligtiges til at yde hjælp til udsatte hjemmehjælpsmodtagere samt plejehjemsbeboere. Der skal som minimum tilbydes hjælp til social omsorg en gang ugentligt af minimum en halv times varighed med mulighed for at spare timer sammen til fx at kunne deltage i sociale aktiviteter.

***Organisering af plejepersonalet i mindre teams***

En tæt relation mellem plejepersonale og modtager skaber tryghed hos modtageren. Og tryghed er forudsætning for, at plejepersonalet kan opnå et større kendskab til den enkeltes behov for hjælp og dermed bedre mulighed for at kunne følge den enkeltes udvikling, bl.a. omkring ændringer i sygdomsbillede og behov for hjælp.

* **Ældre Sagen foreslår**, at der afsættes en pulje til forsøg med mindre teams i ældreplejen, som styrker muligheden for opbygning af tættere relationer.

For plejepersonalet vil organisering i mindre teams med mulighed for opbygning af tættere relationer til de enkelte hjemmehjælpsmodtagere/plejehjemsbeboere give bedre mulighed for at tage ansvar i den daglige opgavevaretagelse og dermed også mulighed for større indflydelse på eget arbejde. Dette vil reducere risikoen for, at der sker en forråelse og en umenneskeliggørelse af modtageren af hjælp.

***Bedre vilkår for og inddragelse af pårørende***

Pårørendes viden om den svækkede ældres situation og behov inddrages ikke i tilstrækkelig grad af personalet i ældreplejen. Det går ud over kvaliteten af plejen, og efterlader de pårørende bekymrede og frustrerede.

* **Ældre Sagen foreslår**, at samarbejdet og inddragelsen af pårørende styrkes ved følgende fire initiativer:
* Pårørendes ret til inddragelse, information og støtte skrives ind i lovgivningen.
* Alle plejehjem ansætter en medarbejder med kompetencer inden for pårørendesamarbejdet.
* ’Videnscenter for værdig ældrepleje’ styrkes med midler til at indsamle viden om og udvikle metoder til at inddrage og samarbejde med pårørende.
* ’Videnscenter for værdig ældrepleje’ laver et særligt kursusforløb i pårørendeinddragelse og pårørendesamarbejde, som gøres obligatorisk for alle plejehjem og hjemmeplejeenheder.

***Styrk det nationale tilsyn med plejehjem og hjemmepleje***

Det nationale tilsyn med plejehjem og hjemmeplejen er utilstrækkeligt. Tilsyn foretages kun på 10 % af plejeenhederne. Og de tilsyn, der har udløst anmærkninger og påbud, følges ikke op af initiativer. Samtidig fungerer muligheden for at indgive bekymringshenvendelser om omsorgssvigt mv. langt fra optimalt.

* **Ældre Sagen foreslår derfor**, at tilsynet og opfølgningen styrkes ved at:
* Der afsættes midler til en udvidelse af antal af uafhængige og uanmeldte tilsyn.
* Der afsættes midler til, at ’Videnscenter for værdig ældrepleje’ hurtigt kan gennemføre opfølgning på anmærkninger og påbud fra Styrelsen for Patientsikkerhed
* Kendskabet til muligheden for at indgive bekymringshenvendelser skal udbredes og systemet forenkles